
Salutem et apostolicam benedictionem ! 


Ineffabilis Misericordiae Divinae beneficio et dono vigesimus jam currit annus a die, 
quo Divina Providentia ad sublime munus Episcopi istius Dioecesis vocatus, prima vice 
solium episcopale conscendi; mihique hoc grave munus in humeros suscipienti, eo tempore 


prima vice copia data fuit, verbum ad Vos Venerabiles Fratres! faciendi, Vobisque apo- 

stolicam benedictionem impertiendi. Eo solemni die ac momento animum meum minime 
fugere potuit, quam grave muneris et officiorum pondus, fragilibus utique et insufficientibus 
humeris meis impositum haeserit, quod etiam palam coram Vobis effari minime haesitavi; 
jamque propterea haud exiguas angustias, pavoremque sustinui, qualis invadere solet animum, 
qui ad sublimiora vocatus, tamen illuc prospiciens, cognoscit se, ex eo quod in ipso est, 
minime ad celsitudinem hanc elevare valere. Sed iterum idem omnipotens Deus qui mundum 
universum conservat ac gubernat, ita animum singulorum dirigit, eisque tanta largitur 
gratiae dona, quibus et talia attingere valerent, quae primo obtutu impossibilia accessu 


videantur. 


In his etiam Divinae Providentiae auxiliis ac gratiae Dei donis, omnem spem omnem- 
que fiduciam collocavi, ibi lumen et fortitudinem spiritus, ibi consolationem quaesivi. Et non 


vana fuit haec spes mea. 


Sed neque haec animo revolvere neglexi: magnam partem adjutorii in munere episco- 
pali gerendo, e Vestro labore et indefessa sollicitudine, ac diligentia in adimplendis omni- 
bus status et vocationis sacerdotalis officiis adhibita derivari; ideoque Vos ad orationem, 
et indefessum zelum in omnibus partibus vocationis sacerdotalis exhibendum hortatus sum. 
Et Omnipotenti Deo Summa sit Laus et gloria! etiam hoc obtutu non inanis fuit spes 
mea. Durante hoc tempore quo Dioecesis istius gubernacula tenere mihi a Deo datum est, 
omnes paucis exceptis, officiis vocationis Vestrae non defuistis, cujus rei testimonium elo- 
quens praebent, tot Ecclesiarum parochialium et.ad easdem congregatorum fidelium coetus 
catholici, qui in una intemerata fide in una doctrina genuina a Jesu Christo et Apostolis 
tradita firmiter perseverant, moresque huic doctrinae conformes observant; non obstantibus 
tot ac tantis seductionum momentis quae undequaque Ecclesiam ‘affligunt, et non tantum 
fideles sed etiam sacerdotes a Christo avertere, et ad impia hujus saeculi commenta se- 


quenda, fortiter allicere conantur. 

Quales enim turbines et qualia pericula Ecclesia catholica, hoc temporis decursu subire 
coacta sit, superfluum duco, ut uberiorem enarrationem eorumdem texere Vobisque ob oculos 
ponere praesumam, haee enim propriis oculis intuebamini, eorumque tristis memoria procul 
dubio menti Vestrae alte infixa haeret; non possum vero silentio premere illa pericula, illasque 
aerumnas quae in Ecclesiam Romanam ejusque Supremum Antistitem, totius Orbis Catho- 
lici Summum Pastorem, Pontificem Romanum Vicarium Jesu Christi Visibilem Pium IX. 
ruunt. Is quidem in exordiis sui Pontificatus, etsi a primis initiis ab ipsis quoque astutis 
et perversis Fidei et Sedis Apostolicae inimicis ad astra elatus, mox, quum interiora pes- 
sima eorumdem consilia perspexisset, eisque frenum injicere constituisset, tantis ab eisdem 
obstructus est insidiis, et obrutus persecutionibus, ut in alienum regnum exulare, vitamque 
propriam salvare melius duceret. Jam eo tempore Orbis catholicus suum Pastorem Supre- 
mum et Optimum Patrem adeo afflictum considerans, exclamare cum Discipulis Domini 


minime haesitavit. „Domine salva nos perimus“! Math. VIII. 25. 


Salvavit etiam Dominus suum Vicarium Ecclesiaeque tribulatae consolationem tribuit, 
nam Pius IX. Romam Gallorum armis sibi recuperatam reversus tronoque S. Petri resti- 
tutus est, quin tamen certa et perdurans haec victoria fuerit, extincto nimirum incendio, 
nunquam nou ignis sub favilla latuit, qui ab adversariis in latebris serpentibus continuo 
nutritus, tandem anno elapso in pejus incendium prorupit. Nostis armorum: strepitum fu- 
nestis ills diebus sacrilega manu a regimine Italiae excitatum, tristes ejusdem sequelas 
et desolationes, quarum perpetratores culmen injustitiae eo attigere, quod: dominationi ter- 


restri Summi Pontificis excidium decreverant. 


Summus Pontifex modo longe pejore ac prius quum Gàetae exul moraretur sorte 
premitur; nam ibi exul quidem sed inter amicos et devotos Sedis Apostolicae filios et de- 


fensores versabatur, modo autem captivus inter agmina furentium hostium detinetur, 

Litteris Nostris pastoralibus de 30. Octobr, 1870. (Cur. XVIIL) et iterum de 8. Maji 
1871. (Cur. X.) exposuimus Vobis, quorsum omnes hi violenti tendant assultus, et quod 
non ipsam solummodo dominationem terrestrem Summi Pontificis Romani ferantur, verum 
hac eversa ipsi quoque spirituali primatiali Ejus potestati qua ex ordinatione Jesu 
Christi universam Ecclesiam regit et gubernat exitium parare intendant, quae impia 
eorum consilia jam magis in lucem prodeunt, quum Pio IX. nec tantum libertatis relictum 
sit, ut supremum Pastoris munus in Ecclesia gubernanda placite exercere possit. Adest 
heu lacrymabile tempus modo, quod calamo notarunt Apostoli: ,,Pseudoprophetae inducunt 
sectas perditionis et multi sequuntur eorum luxurias, per quos via veritatis blasphematur" 


DI Petr. 2, 1 TTA 3. 


Insipientes increduli, — uti alias jam dixi, loquuntur falsa sub praeclara virtutis pie- 
tatisque specie, auditum a sana doctrina avertunt, fabulas suas et mendacia longe lateque 
spargunt, omnem memoriam Dei, vitae futurae aut mortis aeternae, e foco paterno, institutis 
juventutis scholasticae radicitus evellere conantur, quod millenis millibus sanctum, tam in 
Ecclesia quam in civitate, vinculis foederis sancti connubii, bonis terrestribus, verbo nexu 
sociali - eliminare et bellum perpetuum indicere, ordinem publicum evertere, sponsamque 
Christi Ecclesiam destruere intendunt. Anne etiam nunc non exclamabimus: ,, Domine sal- 
va nos perimus“? Utique integer Orbis catholicus ardentes ad Deum preces dirigit et uno 
ore canit: ,, Erubescant et conturbentur vehementer. omnes inimici mei: convertantur et e- 
rubescant valde velociter“ Ps. VI. 11. confidens verbis Christi: „Et portae inferi non prae- 
valebunt adversus eam“ Math. XVI. 18. Dominus autem preces has et spem in Eo collo- 
catam non obstantibus hostium triumphis non fallit; nam etiamsi hostes Ecclesiae quod 
armis terrestribus confisi desiderabant, obtinuerint, victoria temulenti triumphos celebrent, 
et Summus Pontifex duras captivitatis aerumnas in patientia sustineat; tamen universus 


Orbis catholicus summa et justa indignatione impia haec et funesta sacrilegia perpetrata 


— 105 — 


vituperat, damnat et cum Summo Pastore suo Pio IX. persecutionem, afflictionem doloremque 
participat, plangit justamque retributionem a Deo sperat. Neque etiam propterea numerus 
fidelium cum Sede Romana junctorum diminutus, aut fides labefactata est, immovero ex 
omnibus etiam dissitissimis orbis terrarum oris, diversissimarum nationum, etiam inter 
barbaros, nuncii et deputati ad limina Apostolorum properant, quemadmodum id occasione 
jubilaei Pontificatus Pii IX. obtinuit, ut Eidem Summo Pontifici fidei, subjectionis, obe- 
dientiae, venerationis et filialis devotionis sensa, condolentiaeque affectus exprimant; ipsius 
quoque Italiae incolae in avita fide perseverantes ejusmodi deputationes e variis urbibus 
ad Sanctam Sedem eo fine ablegarunt, demum et Urbis Romae cives et incolae catholicae 
Religioni addicti, eandem strenue et intrepide profitentur, variasque persecutiones et peri- 
cula istius Religionis ergo sustinent, fidelitatemque Summo Pontifici utpote legitimo Domino 
suo et terrestri principi debitam, sanctam inviolabilemque «custodiunt. Novissimo tempore 
magnus numerus talium deputationum Romam advolavit, quia die 28. Augusti anni currentis 
Pius IX. praeter annos etiam dies Petri, 25 annum in Pontificatu superantes consummavit. 
Juxta enim antiquissimam traditionem S. Petrus 25. annos, duos menses, et duas dies in 
gubernanda Ecclesia Romana transegit. Quae omnia Pio IX. ineffabile solatium praestant 
et, ut ipse Summus Pontifex ad deputationes ejusmodi saepius effatus est, totidem praestant 
Religionis et Fidei catholicae roboris ac fortitudinis, minime aerumnis his debilitatae, testi- 
monia et documenta. His omnibus etiam Nos consolamur et Vos Venerabiles Fratres con- 


solamini, 


Meae imprimis consolationi Misericors Deus cui summa sit laus et gloria! novum hoc 
anno tribuit augmentum, novamque et singularem praeter omnia merita elargitur gratiam. 
Notum enim Vobis est; me mense Septembri anni currentis, quinquagesimum anniversarium 
sacerdotii celebraturum. Magna sane et singularis est haec gratia, magnum et singulare 


idonum miserentis Dei, quo ad summas gratias, quantum vitae residuum mihi adhuc su- 

perstes est, Deo benignissimo rependendas impellar, verum etiam inter memoratas: supra 


adversitatis Ecclesiae animo reficiar. 


Nunquam dubitavi de candido Vestro erga Vestrum Episcopum amore, sinceroque 
affectu et devotione, hinc etiam spero fore, ut me orationibus Vestris piisque suspiriis ad 
Deum Omnipotentem praesertim in Sacro Missae sacrificio juvare nunquam intermittatis 
ilo praecipue die quo quinquagenarium meum ministerium Dei consummabitur. Quo die 
autem hanc piam memoriam solenniter recolere presumam, specialibus litteris id Vobis op- 
portuno tempore annunciaturus sum. Certum autem et persuasum Vobis omnibus sit, Vos 
nulla re majus gaudium mihi paraturos, quam si in posterum quilibet secundum munus vo- 
cationis suae officia status sacerdotalis rite et exacte cum genuino zelo adimpleveritis, licet, 
nec dubito de vigilantia vestra pastorali, quae est vita et anima gregis concrediti, uti ait 
S. Gregorius: „vita pastoris vigiliae, si gregi cura pastoris defuerit, facile laqueos insidia- 
toris incurrit“; tandem in pietate quoque ac feruenti amore erga Jesum Christum, Ejusque 
Vicarium Visibilem, Summum Pontificem Romanum proficere et crescere nunquam cessa- 


veritis. 


Gratia, Omnipotentis Dei et henedictio Domini Nostri Jesu Christi sit cum omnibus Vobis! 


Dabamus Tarnoviae 24, Augusti 1871. 

Josephus. Alojsius, 


Episcopus Tarnoviensis. 

